จีนมั่นใจเงินหยวนถูกควบคุมด้วยกลไกตลาด หลัง IMF รวมเงินหยวนเข้า SDR
จีนมั่นใจเงินหยวนถูกควบคุมด้วยกลไกตลาด หลัง IMF รวมเงินหยวนเข้า SDR
2 ธ.ค. 2558

นายจู กวงเหยา รัฐมนตรีช่วยว่าการกระทรวงการคลังของจีนเปิดเผยว่า จีนเชื่อมั่นว่าเงินหยวนจะถูกควบคุมโดยกลไกตลาดในวันข้างหน้า แต่การเปลี่ยนผ่านจากระบบลอยตัวค่าเงินหยวนภายใต้การควบคุมของรัฐบาลได้อย่างสมบูรณ์นั้น จำเป็นต้องใช้เวลา
“เราคาดหวังว่า เงินหยวนจะสะท้อนมูลค่าตลาดได้อย่างสมบูรณ์” นายจูกล่าวในงานแห่งหนึ่งในวอชิงตัน หลังจากที่กองทุนการเงินระหว่างประเทศ (ไอเอ็มเอฟ) เพิ่มสกุลเงินหยวนเข้ามาอยู่ในตระกร้าเงิน SDR
สำหรับการเพิ่มเงินหยวนเข้าตระกร้า SDR นี้ จะทำให้สมาชิก IMF สามารถซื้อเงินหยวนจากประเทศสมาชิกด้วยกัน ทางด้าน IMF ได้แนะนำให้จีนเร่งดำเนินการเพื่อขจัดข้อกำหนดเข้มงวดในการเปิดเสรีสกุลเงินหยวน
ทั้งนี้ ที่ประชุมคณะกรรมการบริหาร IMF มีมติอนุมัติให้นำสกุลเงินหยวนเข้าสู่ตะกร้าสกุลเงิน SDR (Special Drawing Right) ของ IMF โดยมีผลบังคับใช้ในเดือนต.ค.ปีหน้า ส่งผลให้หยวนได้รับการปรับยกสถานะในเวทีการเงินโลก เทียบเท่ากับดอลลาร์ ปอนด์ ยูโร และเยนที่ได้รับอนุมัติให้รวมไว้ในตะกร้า SDR ก่อนหน้านี้
เจ้าหน้าที่ของ IMF ระบุว่าหยวนเข้าเกณฑ์ทุกประการในการเป็นสกุลเงินใน SDR ขณะที่ที่ผ่านมา สมาชิก IMF จำนวนมากสนับสนุนการเพิ่มสกุลเงินหยวนไว้ในตะกร้า SDR อย่างชัดเจน โดยนายแจ็ค ลูว์ รัฐมนตรีคลังสหรัฐ สนับสนุนให้เพิ่มหยวนเข้าในตระกร้า SDR หากเงินหยวนมีคุณสมบัติตรงตามเกณฑ์ของ IMF ด้านอังกฤษก็สนับสนุนประเด็นดังกล่าวเช่นกัน ขณะที่นางคริสติน ลาการ์ด ผู้อำนวยการ IMF ได้ออกแถลงการณ์แสดงความเห็นด้วยในเรื่องเดียวกันนี้เมื่อวันที่ 13 พ.ย. และยังได้ออกมาย้ำถึงการสนับสนุนดังกล่าวนอกรอบของการประชุมสุดยอด G20 ที่ตุรกีในอีก 4 วันถัดมาด้วยเช่นกัน
 
อินโฟเควสท์ แปลและเรียบเรียง
 